בס'ד



**שולחן שבת פרשת נשא – ולקראת חג שבועות**

**מאת הרב אילן אלסטר**

**רב בית המדרש הקהילתי כפר אברהם פתח תקוה**

****

הדלקת נרות ערב שבת

ירושלים: 19:08

תל אביב 19:23

**הדלקת נרות יום טוב במוצאי שבת**

ת''א : 20:28

**צאת החג** ת''א : 20:28

## רעיון מהפרשה: ברכת כהנים


## ''דבר אל אהרון ואל בניו לאמר כה תברכו את בני ישראל''.

## ונשאלת השאלה : מדוע דוקא הכהנים נבחרו לתפקיד זה, לברך את בני ישראל?

 **יש מפרשים** : כיון שהכהנים הם בניו של אהרון יש להם את התכונה של אהרון ''אוהב שלום ורודף שלום'', ואין כלי מחזיק ברכה אלא השלום, לכן נבחרו הכהנים לברך את עם ישראל. וכן ברכת כהנים מסתיימת במלים ''וישם לך שלום'', וכיון שאהרון רודף שלום והם בניו, לכך ברכת כהנים שהיא ברכת השלום , ראויה להם.

**המהרש''א** במסכת סוטה מבאר : ברכת כהנים נאמרת מתוך אהבה, ''אשר קדשנו במצוותיו וציונו לברך את עמו ישראל באהבה''.כיון שברכת המברך חלה כפי כוונת המברך, ראוי שתהיה הברכה בעין טובה ורצון הלב. אם כן סגולת הברכה תלויה ברצונו השלם של המברך בהצלחתו של המתברך.

מבאר **הרב אהרון וולקין**: לא כל אדם זוכה למעלה זו להיות אוהב את כל אחד מישראל מעומק הלב,לכך בחר הקב''ה בכהנים, אשר הם מעונינים בהצלחת עם ישראל בשלמות,כי הם מקור פרנסתם של הכהנים שמקבלים מתנות כהונה מידי עם ישראל.ככל שתחול יותר ברכה בקרב עם ישראל,כך תגדל התרומה ושאר מתנות הכהונה הניתנות לכהנים. לפיכך מובטחים אנו שברכתם תצא מעומק הלב, וסופה שתתקיים. (על פי פנינים משולחן גבוה).

 **רעיון לחג השבועות – מגילת רות:**  המגילה פותחת בתיאור של המצב החברתי והכלכלי העגום של עם ישראל "ויהי בימי שפוט השופטים ויהי רעב בארץ". לדעת המלב"ים, על הימים האלה נאמר "בימים ההם אין מלך בישראל איש הישר בעיניו יעשה". על רקע זה - מעשהו של אבימלך מבטא את הגישה הכללית של אנשי דורו: כל אדם מתרכז בפרטיות שלו ולא נחלץ לעזרת מי שנמצא במצוקה. אמרו חז"ל, שאלימלך היה עשיר גדול ופרנס הדור, וירד מא"י לחו"ל מפני צרות עין [=קמצנות], שלא רצה לתת מאוצרותיו לעניים בזמן הרעב.

באווירה דומה אנו חשים, כאשר נעמי, אלמנה ואם שכולה, חוזרת בחוסר כול, לבית לחם. "ותהום כל העיר עליהן". כל העיר הומה ורוגשת, מבטים ננעצים בה, קולות הבוז והלעג מגיעים עד לאוזניה של נעמי. "הזאת נעמי?" זאת נעמי שהיתה מגנה [=מביישת] את הפז (=זהב) ביופיה? לשעבר היתה מתכסה בבגדים נאים ויקרים ועכשיו מתכסה בבגדי סמרטוטין, ופניה ירוקים מרעבון! כל העיר עומדת על רגליה, אולם אף אחד לא מציע עזרה לאישה האומללה ולכלתה, אעפ"י שהימים הם "בתחילת קציר שעורים".

בניגוד לאלימלך, לבניו ולאנשי בית לחם, מזהירות שלוש דמויות באור של חסד: נעמי, רות ובועז. מעשיה הנעימים של נעמי האצילה מטביעים את חותמם על כלותיה. רות, שהיתה בת מלכים, קושרת את גורלה עם גורל נעמי ועומדת לצידה ברגעים הקשים לכל אורך הדרך. חסדו הגדול של בועז עם רות מתגלה, כאשר הוא נושא אותה לאישה. בועז, נכדו של נחשון, כמוהו בעוז רוחו נוהג באומץ לב. הוא נושא גיורת מואבית חסרת כול, למרות מעמדו הרם וקובע הלכה לדורות לפני הזקנים בשער העיר - "מואבי ולא מואבית".

"בימים ההם אין מלך בישראל איש הישר בעיניו יעשה", אך גורל האומה נקבע בשדה, במקום צמיחת השיבולים, בזכות מעשי החסד של שלושה אנשים.

 **פינת ההלכה** :הלכות חג השבועות שחל במוצאי שבת

סעודה שלישית:

א. הגר''מ אליהו: ישתדל להתפלל מנחה מוקדם ולאכול סעודה שלישית בשעה מוקדמת לפני זמן מנחה קטנה (16:46) כדי שיאכל סעודת ליל החג לתיאבון. אם מתחיל לאכל אחרי זמן זה לא יאכל יותר מפת כביצה.

ב. ברמ''א כתב שיש אומרים שטוב להתפלל מנחה לפני שאוכלים סעודה שלישית.

ג.אפשרות נוספת: לחלק את הסעודה השניה לשנים. לאכול חלק מהסעודה השניה ולברך ברכת המזון. לעשות הפסקה של כעשרים דקות . ליטול ידים שוב ולברך המוציא . עי' פסקי תשובות תקכ''ט,ג .

לשו''ע הנ''ל החלק השני של הסעודה צריך להיות מזמן מנחה גדולה ולא קודם לכן. יש פוסקים שסוברים שאפשר אחרי ההפסקה לאכול סעודה שלישית אפילו קודם חצות היום. ולעניות דעתי כיון שהדבר שנוי במחלוקת הפוסקים אין כאן הכרח לעשות כן כמו שיש נוהגים לעשות בערב פסח שחלק בשבת, אלא יתפלל מנחה גדולה ואחר כך יאכל סעודה שלישית , או שינהג כאמור בסעיף א'.

ה.ערב שבת: ידליק נר נשמה של 26 שעות כדי שבמוצאי שבת שהוא יום טוב יוכל להעביר ממנו אש להדלקת נרות ולבישול .

**מוצאי שבת** :

ו.במוצאי שבת האישה תאמר המבדיל בין קודש לקודש ותדליק נרות. הברכה להדליק נר של יום טוב.

ז. אומרים קידוש של יום טוב שחל במוצאי שבת יחד עם ההבדלה . הסדר יקנה''ז : בורא פרי הגפן, קידוש, ברכת מאורי האש, הבדלה (=המבדיל מקודש לקודש), ברכת שהחיינו.

ח. נשים לא נוהגות לטעום מיין של הבדלה , אך מכוס של קידוש נהגו לטעום גם אם יש בקידוש הבדלה.

ט. אין לעשות הבדלה על נר יארצייט כי הוא עשוי לכבוד ולא להנאה.

י.מברכים ברכת מאורי האש על נרות יום טוב. יש דעה שכדי לברך על אבוקה (שהיא מצוה מן המובחר) אפשר להצמיד גפרור לנר של יום טוב, אם אי אפשר להצמיד את הנרות.

יא. אם הדליקו נר להבדלה (מאש לאש) אין לכבות אותו עם היין. כיבוי שלא לצורך אוכל נפש אסור . (כיבוי לצורך אוכל נפש זהו נושא אחר שאין כאן מקומו).

י''ב. נר נשמה לכבוד הורים (נר יארצייט) : לפי המשנה ברורה ידליק השנה בערב שבת ורק בדיעבד אם לא הדליק בערב שבת ידליק ביום טוב. השנה כמובן אי אפשר להדליק בערב יום טוב כי חג השבועות חל במוצאי שבת. מי שמיקל להדליק נר של יארצייט ביום טוב עצמו במוצאי שבת, יש לו על מה לסמוך ובלבד שידליק אותו במקום שאפשר להנות מאורו, ולכן עדיף להדליקו ליד הנרות שמדליקים ליום טוב.

י''ג. האישה שמדליקה נרות יו''ט במוצאי שבת. תאמר קודם המבדיל בין קודש לקודש.אם עשו הבדלה קודם שהדליקה נרות , והיא נוהגת לברך שהחיינו על הנרות, במקרה זה לא תברך שהחיינו על הנרות כי יצא ידי חובה בברכת שהחיינו של ההבדלה.

 **הכנה משבת ליום טוב**:

י''ד. גבאי בית כנסת שמכין את הספר תורה לקריאה של חג השבועות. אסור לעשות זאת בשבת משום הכנה משבת ליום טוב, אך אם יקרא כמה פסוקים מהקריאה של חג השבועות , מותר להכין את הספר , כי זה נחשב כלימוד בתורה בשבת .

ט''ו. לכתחילה אין להוציא אוכל מהמקפיא בשבת לצורך יום טוב, ויש להוציא את האוכל מהמקפיא לפני שבת ולשים אותו במקרר . בספר שמירת כהלכתה אוסר להוציא אוכל מהמקפיא בשבת כדי שיפשיר לצורך יום טוב. יש פוסקים שמקילים: שו"ת שבט הקהתי א, קנח. עי' פסקי תשובה תק''ג א. ולכן אם השאיר את האוכל במקפיא ורוצה לאכלו בליל יום טוב (במוצאי שבת) מותר להוציאו בשבת מהמקפיא.

  **סיפור לחג השבועות** : לפני מתן תורה נאמר שהקב''ה מבטיח לעם ישראל ''והייתם לי סגולה מכל העמים''. סגולת עם ישראל היא הנשמה היהודית שנמצאת בכל יהודי וגם אם הוא התרחק מבוראו ועבר תהפוכות בחייו אפשר שעוד ישוב לצור מחצבתו. בשולחן ערוך בהלכות ראש השנה כתוב שבראש השנה נוהגים לעלות את התוקע בשופר. אחד הטעמים לדבר הוא שכיון שהבעל תוקע מחזיק בידיו בימי הדין כוחות גדולים והוא יכול להציל את הציבור כולו ממידת הדין, השטן מנסה לקטרג עליו ולבלבל אותו, לכן צריך להעלותו לתורה, כדי שיהיה בשמחה, כי השטן לא שולט באדם כאשר הוא במצב של שמחה. השטן שולט באדם כאשר הוא עצוב ורוחו שבורה. וכיון שעל התורה נאמר ''פקודי ה' משמחי לב'' , כאשר הבעל תוקע עולה לתורה הוא שרוי בשמחה ואז השטן לא יוכל לקטרג ולבלבל אותו.

חיזוק לדברים אלו אפשר ללמוד מהסיפור הבא. לאחר השואה הגיעו לשוויץ קבוצה של ניצולי שואה ממחנה הריכוז בוכנוולד. אנשים אלו היו במצב נפשי וגופני גרוע. רובם אבדו את כל משפחתם ונותרו גלמודים ויתומים. הצרות שעברו הותירו בהם רושם חזק, ומי שהביט בהם לא ראה בהם זיק של תקוה ושל חיים.

הגאון הרב משה סולוויצ'יק זצ''ל מגדולי הרבנים בשוויץ הצליח לקבל אישור כניסה למחנה של אותם פליטי שואה. הוא סיפר שכאשר בא לבקרם הוא ראה ש''אין עם מי לדבר'' , הוא ניסה לעודד אותם בכל מיני דרכים והוא לא הצליח.

לפתע עלה במוחו רעיון. הוא חזר למחנה עם ספר תורה בזרועותיו.

אותם ניצולי שואה לא ראו ספר תורה בכל שנות המלחמה ולכן מיד כאשר הם ראו את ספר התורה בזרועותיו של הרב זיק של קדושה אמונה ותקוה נדלק בעיניהם.

רבי משה רצה לעורר אותם עוד יותר הוא רצה לפתוח את ספר התורה כדי לקרוא בתורה בפניהם , והוא רצה לשתף אותם בקריאה בתורה. אף על פי שהרב היה קורא בתורה מעולה הוא שאל אותם האם אחד מהם יודע לקרוא בתורה.אחד הניצולים היה בחור צעיר שבא מבית חרדי חסידי,אך הארועים שעבר בשואה השפיעו עליו מאד לרעה והוא פרק מעליו עול תורה ומצוות. כאשר הרב סולוויצ'יק הציע שאל אם מישהו מהניצולים יודע לקרוא בתורה, נזכר אחד מהם באותו בחור צעיר שהיה חסיד ועתה עזב את הכל. הוא הצביע עליו ואמר יש כאן אחד שיודע לקרוא,לפני המלחמה הוא קרא בתורה בבית כנסת שבו התפללתי.הרב שאל אותו אם הוא מוכן לקרוא והוא הסכים.

כל הנוכחים שמו לב שמשהו השתנה במראה פניו. הוא היה נרגש ביותר. וכל זאת עוד לפני שהתחיל לקרוא בתורה. הוא רק הסתכל בספר התורה באותיות וכבר משהו אצלו ''התחיל לזוז''. ההפתעה היתה לאחר הקריאה. הוא הפך להיות אדם אחר. הוא סיפר לכולם ''מיד כשהתחלתי לקרוא והסתכלתי על האותיות הקדושות של התורה התעוררו בי רגשי שמחה וקדושה. זכרונות הילדות צפו עלו ברגע אחד ונזכרתי בכל החנוך שקבלתי בבית אבא. מאז אותה קריאה בתורה שב אותו צעיר בתשובה גמורה וזכה להקים בית יהודי טהורה וזכה לגדל דורות לתפארת.